O malom iPhone SE 2 je v posledných dňoch počuť čoraz častejšie. Ak však zoberieme do úvahy predpoklady renomovaného analytika, tak sa nie je ani čomu čudovať. Výroba má totiž začať už v januári.
Informáciu nám aj tentokrát prezradil Ming-Chi Kuo, píše AppleInsider.
Analytik tvrdí, že Apple spustí finálnu montáž počas prvých dní nadchádzajúceho roka vrátane toho, že k predstaveniu dôjde koncom marca. Zrejme po boku vynovených iOS tabletov.
Oficiálny názov známy síce nie je, no ak zoberieme do úvahy prvú generáciu, dá sa očakávať iPhone SE s číslom dva. Neexistuje tu žiadny pádny dôvod, prečo by výrobca menil stratégiu. Vyzerá to dobre a používatelia si už medzičasom stihli zvyknúť.
iPhone SE 2 – dizajn aj výkon
Ako vieme už dlhšie, nový iPhone SE 2 by mal ponúknuť kombináciu dizajnu, ktorý bude pripomínať iPhone 8, či výpočtového výkonu, ktorým pre zmenu disponuje tohtoročný iPhone 11. Všetko za zhruba 500 eur.
Preto možno očakávať 4,7-palcový displej alebo čipset Apple A13 a 3 GB operačnú pamäť RAM. Nedávno bolo navyše počuť i o vylepšenej anténe s ambíciami zlepšiť kvalitu signálu, za čím stál ten istý zdroj – Ming-Chi Kuo.